ב-2004 נהרג איתן ניומן ז"ל, כשטיל פגע בנגמ"ש שבו נסע במסגרת פעילות מבצעית. איתן הותיר אחריו הורים ושני אחים המומים.
הוריו של איתן החליטו להנציח אותו דרך הפרויקט "דרכי איתן", המסייע למשפחות קשות יום בתיקונים. השנה יהפוך הפרויקט לחלק מהקהילה כולה, ועם מנהל קהילתי לב העיר מבית החברה למתנ"סים הארצית, הם מגייסים מתנדבים בעלי מקצוע מורשים ובעלי רקע טכני, שמוכנים להעניק ממקצועותיהם, לסיירת "דרכי איתן", שיפעלו לסייע בתיקונים בדירות ובבתים בשכונת נחלאות. <?xml:namespace prefix = "o" ns = "urn:schemas-microsoft-com:office:office" />
"היה לנו מאוד חשוב להנציח אותו באופן ראוי, שמשקף את אופי הנתינה ודרכו של איתן." אמרה שרה, אמו של איתן.
היוזמה התפתחה בעקבות ביקור של קבוצת נשים מבוגרות בבית המשפחה במהלך השבעה. הן סיפרו להפתעתם של בני המשפחה שהן הכירו את איתן שנים קודם ושאיתן היה עוזר להן בתיקונים בביתם.
הפגישה הראשונה בין איתן לבין אותן נשים קרתה כשאחת הנשים ירדה לרחוב לחפש עזרה כדי להזיז את השולחן הכבד בביתה. איתן מיד התלווה אל הקשישה וסידר את השולחן. כשעמד לצאת חזרה לדרכו, הביט סביבו וראה איזו תמונה תלויה על הקיר בצורה קלוקלת ועומדת ליפול. איתן חלץ נעל ודפק חזק על המסמר כדי שיחזיק היטב הפעם לשביעות רצונה של האישה.
בהמשך חזר איתן לשכנה אחרת שהייתה זקוקה לעבודות בביתה, ואז לדירה הסמוכה של משפחה נוספת, והקדיש עוד רגע גם עבורה. ועוד פעם ועוד פעם ועוד. וכך נהג איתן להעביר את שעות הפנאי שלו במתן סיוע למשפחות קשות-יום בשיפוץ ביתן, בתיקונים ששינו את איכות חייהם. בשביל איתן היו אלו רגעים מספר. עבור המשפחות אלו היו חיים שלמים.
ד"ר אופיר לנג, יו"ר מנהל קהילתי לב העיר בירושלים, אמר כי "איתן ז"ל הוא דוגמה לאנשים הנפלאים שיש בשכונה, והמיזם לשיפוץ דירות לנזקקים ינציח את דרכו. אנו קוראים למתנדבים ואנשי מקצוע להצטרף ולקחת חלק בסיירת 'דרכי איתן'".